KERRY มาจากประเทศอะไร
ไปรษณีย์ไทยครองส่วนแบ่งส่งพัสดุมานาน จนในช่วงที่ผ่านมา มีบริษัทขนส่งเข้ามาเป็นคู่แข่ง และหนึ่งในชื่อที่ทุกคนน่าจะรู้จักก็คือ Kerry Express  แล้วบริษัทนี้เป็นของใคร? มาจากประเทศอะไร?  ลงทุนแมนจะเล่าให้ฟัง..
30 พ.ค. 2562

KERRY มาจากประเทศอะไร / โดย ลงทุนแมน
ไปรษณีย์ไทยครองส่วนแบ่งส่งพัสดุมานาน
จนในช่วงที่ผ่านมา มีบริษัทขนส่งเข้ามาเป็นคู่แข่ง
และหนึ่งในชื่อที่ทุกคนน่าจะรู้จักก็คือ Kerry Express
แล้วบริษัทนี้เป็นของใคร?
มาจากประเทศอะไร?
ลงทุนแมนจะเล่าให้ฟัง..
รู้หรือไม่ว่า..
Kerry Logistics Network Limited กับ โรงแรมแชงกรี-ลา เริ่มต้นขึ้นจากเจ้าของคนเดียวกัน
นั่นก็คือ ตระกูล Kuok
ถ้าให้ประเทศไทยมีตระกูลเจียรวนนท์ที่ขยายธุรกิจซีพีไปทั่วเอเชีย ประเทศมาเลเซียก็จะมีตระกูล Kuok ที่สร้างอาณาจักรได้ยิ่งใหญ่ไม่แพ้กัน
ตระกูล Kuok มีสัญชาติมาเลเซีย และพี่น้องตระกูลนี้ได้ก่อตั้งบริษัท Kuok Brothers Limited ในปี 1949 เพื่อทำธุรกิจค้าขายสินค้าโภคภัณฑ์ เช่น ข้าว น้ำตาล และน้ำมันปาล์ม
ปัจจุบันบริษัทนี้ใช้ชื่อว่า The Kuok Group
หลังจากการก่อตั้งบริษัทไม่กี่ปี ธุรกิจของ Kuok ก็สามารถขยายธุรกิจไปยังประเทศต่างๆ เช่น สิงคโปร์ อินโดนีเซีย และไทย
นอกจากจะขยายธุรกิจเดิมแล้วนั้น ทางครอบครัว Kuok ยังคิดทำธุรกิจใหม่ๆ อีกด้วย 
นั่นก็คือ การเข้าสู่ธุรกิจโรงแรม
ในปี 1971 Kuok ได้ก่อตั้ง โรงแรมแชงกรี-ลา ที่ประเทศสิงคโปร์เป็นที่แรก
โดยมีการตั้งบริษัทใหม่ชื่อว่า Kuok (Singapore) Limited และให้ Pacific Carriers Limited (PCL) ซึ่งเป็นบริษัทย่อยเข้ามาดูแลอีกที
ต่อมาในปี 1974 บริษัท Kuok ได้ตัดสินใจเข้าไปลงทุนทำธุรกิจในประเทศฮ่องกง และจีนแผ่นดินใหญ่
ซึ่ง Kuok ถือว่าเป็นบริษัทแรกๆ ที่สามารถเข้าไปในจีนแผ่นดินใหญ่ได้
ไม่ใช่เพียงแค่เข้าไปลงทุนเท่านั้น
แต่ยังได้ก่อตั้งบริษัทใหม่ที่ฮ่องกง โดยใช้ชื่อว่า Kerry Holdings Limited หรือบริษัท Kerry Group ในปัจจุบัน
นี่จึงเป็นที่มาว่า บริษัท Kerry ที่เราใช้บริการกันอยู่นั้นเป็นบริษัทฮ่องกง
ปัจจุบันบริษัท The Kuok Group มีอายุครบ 70 ปีแล้ว
แล้วธุรกิจของบริษัทนี้ใหญ่โตแค่ไหน?
บริษัทนี้มีความหลากหลายทางธุรกิจเป็นอย่างมาก เพราะมีทั้ง
อสังหาริมทรัพย์
ระบบขนส่งสินค้า
โรงแรม
อาหารและสินค้าเกษตร
การเดินเรือ
และอื่นๆ
และ Kerry Express ที่เรารู้จักกันก็อยู่ภายใต้บริษัท The Kuok Group
แต่ชื่อไทย อาจไม่เหมือนชื่อ Kerry ในต่างประเทศ ซึ่งใช้ชื่อว่า Kerry Logistics Network Limited
ที่น่าสนใจคือ บริษัท Kerry Logistics Network Limited ได้จดทะเบียนอยู่ในตลาดหลักทรัพย์ที่ฮ่องกงอีกด้วย
ส่วนในประเทศไทย บริษัทนี้ได้เข้ามาเปิดภายใต้ชื่อว่า บริษัท เคอรี่ เอ็กซ์เพรส (ประเทศไทย) จำกัด และปัจจุบันบริษัท วีจีไอ โกลบอล มีเดีย จำกัด (มหาชน) บริษัทในเครือบีทีเอส ถือหุ้นในบริษัทนี้ เป็นสัดส่วน 23% อีกด้วย
ก็ไม่แน่ว่า ในอนาคต เคอรี่ เอ็กซ์เพรส อาจจดทะเบียนในตลาดหลักทรัพย์แห่งประเทศไทยก็เป็นได้
ปิดท้ายด้วยข้อมูลที่น่าสนใจ..
บริษัท The Kuok Group มีคุณ Robert Kuok เป็นหัวเรือใหญ่
ซึ่งจากการจัดอันดับของ Forbes เขาเป็นบุคคลที่รวยที่สุดในประเทศมาเลเซีย และมีมูลค่าทรัพย์สินในปัจจุบันทั้งสิ้นประมาณ 4.2 แสนล้านบาท..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
-
-Kerry Properties Limited Interim Report 2018